FI Euroopan unionin virallinen lehti C 104/21

Ilmoitus Kiinan kansantasavallasta peräisin olevien tiettyjen tekstiilituotteiden tuontia koskevan suojatoimenpidetutkimuksen vireillepanosta

(2005/C 104/07)

Komissio on koonnut tietoja Kiinan kansantasavallasta, jäljempänä ’Kiina’, peräisin olevien tiettyjen tekstiilituotteiden tuonnin kehityksestä. Tämän perusteella näyttää siltä, että Kiinasta peräisin olevien tuotteiden osalta olisi pantava vireille tutkimus sen määrittämiseksi, pitäisikö turvautua tekstiilialan erityisiin suojatoimenpiteisiin neuvoston asetuksen (ETY) N:o 3030/93 (1) 10 a artiklan nojalla.

1. Komission kokoamat tiedot

Neuvoston asetuksella (EY) N:o 2200/2004 (2) käyttöön otetun tuonnin seurantajärjestelmän välityksellä kootut komission käytettävissä olevat tuontitiedot osoittavat, että tämän ilmoituksen liitteessä 1 lueteltujen tuoteluokkien tuonti uhkaa haitata kaupan tavanomaista kehitystä. Kyseisten tuoteluokkien tuonti on selvästi ylittänyt neuvoston asetuksen (ETY) N:o 3030/93 (3) 10 a artiklan soveltamisesta annetussa ilmoituksessa vahvistetut viitteelliset kynnysarvot vuoden 2005 ensimmäisen neljänneksen aikana.

2. Tuotteet

Kyseiset tuotteet ovat tiettyjä tekstiilituoteluokkia, jotka luetellaan tämän ilmoituksen liitteessä 1.

3. Polkumyynnillä tapahtunut tuonti Kiinasta

Vuoden 2005 ensimmäisen neljänneksen aikana tuonti on kasvanut seuraavasti verrattuna samaan ajanjaksoon vuonna 2004:

— Tuoteluokka 4: 164 %

— Tuoteluokka 5: 534 %

— Tuoteluokka 6: 413 %

— Tuoteluokka 7: 186 %

— Tuoteluokka 12: 183 %

— Tuoteluokka 15: 139 %

— Tuoteluokka 31: 63 %

— Tuoteluokka 115: 51 %

— Tuoteluokka 117: 257 %

4. Menettely

Komissio on tullut siihen tulokseen, että on olemassa riittävä näyttö kyseisiä tuoteluokkia koskevan tutkimuksen vireille panemiseksi. Tästä syystä komissio on päättänyt panna vireille tutkimuksen määrittääkseen, onko kyseisiin tuoteluokkiin perusteltua soveltaa tekstiilialan erityisiä suojatoimenpiteitä.

4.1. Kirjalliset huomautukset, kyselylomakkeiden vastaukset ja kirjeenvaihto

Kaikkia asianomaisia osapuolia pyydetään esittämään näkökantansa kirjallisesti ja toimittamaan tietoja. Tähän halukkaiden asianomaisten osapuolten on toimitettava näkökantansa ja tietonsa 21 kalenteripäivän kuluessa tämän ilmoituksen julkaisemisesta Euroopan unionin virallisessa lehdessä; määräajan jälkeen toimitetut näkökannat ja tiedot saatetaan jättää tutkimuksessa huomiotta.

Lisäksi komissio pyytää tietoja tämän ilmoituksen liitteessä 1 lueteltuja tuoteluokkia edustavien tuottajien järjestöiltä yhteisössä. Komissio pyytää tietoja myös näiden tuoteluokkien tuottajilta yhteisössä. Ottaen huomioon tutkimuksen loppuun saattamiselle asetetut määräajat ja teollisuudenalan pirstoutuneisuus nämä tuottajat valitaan käytettävissä olevien tietojen perusteella muun muassa alan tuottajajärjestöissä yhteisössä. Kolmansien maiden ja yhteisön asianomaisia osapuolia voidaan pyytää toimittamaan tietoja tai ne voivat muuten omaehtoisesti toimittaa tietoja muutosten vaikutuksesta niiden oman teollisuudenalan yhteisöön suuntautuvan viennin kehitykseen. Niin ikään kuluttajien järjestöjä ja jakelijoita yhteisössä pyydetään esittämään näkökantansa ja toimittamaan kaikki asiaa koskeva näyttö.

Pyydetyt tiedot on toimitettava komissiolle edellä mainitun 21 kalenteripäivän kuluessa. Kaikki merkitykselliset tiedot on ilmoitettava komissiolle. Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ilmoittaen nimensä, osoitteensa, sähköpostiosoitteensa, puhelinnumeronsa ja faksi- ja/tai teleksinumeronsa. Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, kyselyvastaukset ja kirjeenvaihto on varustettava merkinnällä ”Limited”, ja niihin on liitettävä ei-luottamuksellinen toisinto, joka varustetaan merkinnällä ”For inspection by interested parties” (asianomaisten tarkasteltavaksi).

Komission yhteystiedot:

European Commission Directorate-General for Trade Directorate B J-79 5/16 B-1049 Brussels Faksi (32-2) 295 65 05

4.2 Kuuleminen

Komissio voi kuulla asianomaisia osapuolia. Kaikki asianomaiset osapuolet voivat pyytää, että komissio kuulee niitä suullisesti. Komissio kuulee suullisesti kaikkia asianomaisia osapuolia, jotka pyytävät sitä kirjallisesti 21 päivän kuluessa tämän ilmoituksen julkaisemisesta Euroopan unionin virallisessa lehdessä osoittaen, että tutkimuksen tulos todennäköisesti vaikuttaa niihin tosiasiallisesti ja että niiden suulliseen kuulemiseen on erityisiä syitä.

5. Tietojen tutkiminen

Näkemyksensä esittäneet tai tietoja toimittaneet asianomaiset osapuolet voivat tutkia kaikkia komissiolle tutkinnassa toimitettuja tietoja, lukuun ottamatta yhteisön tai sen jäsenvaltioiden viranomaisten laatimia sisäisiä asiakirjoja, jos nämä tiedot ovat välttämättömiä heidän etujensa puolustamiseksi, eivätkä ne ole luottamuksellisia ja komissio käyttää niitä tutkinnassaan. Asianomaiset osapuolet, jotka ovat ilmoittautuneet, voivat esittää komissiolle näitä tietoja koskevat huomautuksensa, jotka voidaan ottaa huomioon siltä osin kuin niiden tueksi on esitetty riittävä näyttö.

6. Tutkimuksen aikataulu

Tutkimus on suoritettava enintään 60 päivän kuluessa tämän ilmoituksen julkaisemisesta Euroopan unionin virallisessa lehdessä. Poikkeuksellisissa olosuhteissa tätä määräaikaa voidaan pidentää kymmenellä työpäivällä. Jos tutkimuksen päättyessä komissio katsoo, että kyseisiä tuotteita koskevien tekstiilialan erityisten suojatoimenpiteiden käyttöönottoon tarvittavat edellytykset täyttyvät, se kuulee tekstiilikomiteaa ja tekee asetuksen (ETY) N:o 3030/93 17 artiklan mukaisesti päätöksen siitä, esitetäänkö Kiinalle virallinen neuvottelupyyntö neuvoston asetuksen (ETY) N:o 3030/93 10 a artiklan 1 kohdan a alakohdan nojalla. Komissio julkaisee päätöksen ja sen perustelut Euroopan unionin virallisessa lehdessä.

(1) EYVL L 275, 8.11.1993, s. 1, asetus sellaisena kuin se on viimeksi muutettuna neuvoston asetuksella (EY) N:o 2200/2004 (EUVL L 374, 22.12.2004, s. 1).

(2) EUVL L 374, 22.12.2004, s. 1.

(3) Ei vielä julkaistu Euroopan unionin virallisessa lehdessä.